Rally Guairá 2016 | coetzeeblog
Rally Guairá 2016
Sien ek ´n paar weke gelede, die gobernación, se rooi skraper, is doenig, hier in ons omgewing. Snaaks, nie net die hoofpad, so 150 meter weg nie, maar ook ´n paar obskure paadjies, word verbeter. Doen navraag, die Guairá Rally, vind hier plaas en een van die trajekte, die een van Sondag, gaan hier neffens ons verby.
Net na ontbyt, Sondag, met ´n stoel, waterkan en kamera, gaan maak ek my tuis, agter die naaste boom, by die hoek. Sou iets verkeerd loop, moet daardie boom, die nodige beskerming bied. Gelukkig, die wind waai oos, want met ´n verkeerde wind, is so ´n draai, die laaste plek om te wees. Die grondvlak in die draai, is bewys van die hoeveelheid stof, wat daar opgeskop word. Gesels met Mario, die veiligheidsbeampte, van ´n naburige dorp. Hoe is jy betrokke? Ek is ´n werktuigkundige en hou van die sport. Ek gaan na al die Rally´s toe en help. Sou jy graag self wou ry? Ja, maar omdat ek nie genoeg geld het nie, geniet ek dit maar so.
Die boom, links die aanloop en die draai
Die draai, na die tyd
Hoor ´n sirene, wat aankom. Die veiligheidskar, of te wel ´n ambulans, net daarna die hoofbaanbeampte, wat seker maak dat die baan oop en skoon is. “Adrenalina puro” (suiwer adrenalien) praat hulle hier daarvan en ek beleef dit, toe die eerste een, aangestorm kom. Wegspring volgens die klas en spoed, vinnigstes eerste.
Met gereelde reëlmaat, kom hulle verby. 3 minute tussenpose, die eerstes, later die stadiger modelle, met 2 minute tussenpose. Vernuftig en op die oog af, vreesloos. Skakel ´n rat of wat terug, gooi dan daardie wa deur draai, lepel weer plat op die vloer, soos die Duitsers sou sê, vol gas. Opmerklik, die verskil, tussen die eerstes, wat meer proffesioneel is en die wat later verbykom. Nie net wat spoed betref nie, maar ook, hoe meer plakkers daar op die kar is, hoe meer is daar wat jou ondersteun. Lyk sommer half kaal, van die laastes, wat verby kom. Die stofwolk, heelwat kleiner.
Met stof in die hare en tussen die tande, keer die toeskouers, terug. Pak hulle braaiers. Was ´n dag in die buitelug, weet nie hoe skoon daardie lug is nie, want die reuk van die spesiale brandstof wat gebruik word, hang swaar in die atmosfeer. Of daar van hulle is wat teleurgesteld is? Ek vermoed baie kom, om te sien, of daar nie dalk ´n kar is, wat gaan rol nie.
Dat daar mense is, wat weet wat om met ´n kar, op ´n grondpad te doen, is seker. Nie my idee van sport nie, maar daardie adrenalien opwelling, maak dit tog aangenaam, so af en toe.
7 thoughts on “Rally Guairá 2016”
November 3, 2016 om 1:35 nm
hello Coetzee. Hierdie is my tweede kommentaar, die eerste het soos mis voor die son in die kuberruim verdwyn. Klink my jy het jou Sondag geniet. Ek sou ook. Dis soos toe ons as kinders met karretjies in die grond gespeel het, gejaag dat die stof so staan. Van die verskillende motorsporte sal ek dié een doen, die kuns van ñ stofpad ry bemeester. Groete daar by jou.
November 3, 2016 om 2:12 nm
Dankie vir die lees. Hier by ons moet jy ook die kuns van modderpad bemeester, want skielik, kan daardie stofpad verander in ´n glyerige modderpad. Die Sondag was rustig, met dié dat die vrou van die huis in SA kuier.
November 3, 2016 om 4:35 nm
Ek het nou-net sit en kyk na die rooi grond – pure Vrystaatstof, maar die omgewing is heelwat groener – en toe wonder ek wat sal gebeur as dit reën.
November 4, 2016 om 12:58 nm
My broer doen dit al van kleintyd af, lyk nie mens word moeg vir die sport nie……..
November 19, 2016 om 6:43 vm
Een dag, lank gelede, ry my oorlede broer na sy ander plaas. O gits! Daar’s’n ralley aan die gang! Hy was ‘n boks vir sport en neem toe sommer net daar ‘n stukkie aan die ralley deel! Oeps! Groot moeilikheid! Dink die boertjie het dalk ‘nnpaar deelnemers op hul neuse laat kyk!
November 30, 2016 om 1:48 nm
Ek wonder altyd oor die toeskouers in so ‘n wedren…. lyk vir my heel gevaarlik. Maar soos dit vir my lyk het jy dit geniet, en jy was gelukkig om dit te kon sien. My man sou graag diè Sondag saam met jou wou deurbring.